To mænd brød ind hos kvinde i Storvorde og truede med pistollignende genstand.

Torsdag aften klokken 20.15 brød to ukendte gerningsmænd ind i et hus på Frejasvej i Storvorde og truede en 77-årig kvinde med en pistollignende genstand. - Gerningsmændene er formentlig brudt ind gennem et vindue, siger vagtchef ved Nordjyllands Politi Jess Falberg. Mændene sagde, at de ville have penge, hvilket hun ikke havde, og de sagde, at hun skulle blive siddende i sin stol, hvorefter den ene mand rodede hendes hus igennem, mens den anden blev hos kvinden. Ifølge Jess Falberg er det uvist, hvad gerningsmændene slap af sted med. - Kvinden er selvfølgelig dybt rystet over episoden, siger vagtchefen. Han oplyser, at politiet har rimeligt gode spor at gå efter i form af blandt andet DNA. Sent torsdag aften ledte politiet massivt efter gerningsmændene i området omkring Storvorde. De to gerningsmænd beskrives som høje, de havde hætter over hovedet, og den ene talte almindeligt dansk. Den, der truede den 77-årige kvinde, havde desuden maskering for ansigtet. Eventuelle vidner i sagen kan henvende sig til Nordjyllands Politi på 114.